Huis met baie moontlikhede | Netwerk24
Huis met baie moontlikhede
Hierdie voltitelhuis is een van net drie een­hede wat in 'n addisionele afgesperde gebied in Waterkloof Palms Estate in Waterkloof geleë is.
Dié huis in Waterkloof kan onderverdeel en uitverhuur word.
Die ontwerp van dié huis leen hom daartoe dat dit gebruik kan word as 'n drieslaapkamerhuis met drie en suite-badkamers. Of alternatiewelik kan die huis onderverdeel word in drie verskillende eenhede, elkeen met sy eie ingang.
Die keuse is joune: Woon in die huis en verhuur twee eenhede uit. Of gebruik dit as jou gesinswoning met 'n kamer en badkamer vir elke kind. Wat 'n uitstekende belegging!
Een van die badkamers.
Die huis bestaan dus uit twee vlakke. Op die boonste grondvlak vind jy die oopplan-leefareas, naamlik die ingangsportaal, eetkamer en formele sitkamer. Daaruit vloei 'n heerlike, gesellige TV-kamer wat op sy beurt op 'n knus balkon met 'n ingeboude braaiplek uitloop.
Menige gesellige ure kan hier deurgebring word, terwyl jy uitkyk op die lowerryke tuin. Die binne-areas is ruim met voldoende beligting en ventilasie.
Ook op dié vlak is die hoofslaapkamer van die huis geleë. Die skuifdeure loop uit op 'n oulike Juliet-balkon.
Daar is meer as genoeg ingeboude kaste en die en suite-badkamer is modern met 'n tikkie nostalgie daarby.
'n Tweede gastetoilet is ook reg langs die hoofslaapkamer geleë.
Die kombuis met 'n aparte opwas­area rond die prentjie af.
Die onderste vlak van die huis bestaan uit twee slaapkamers met twee en suite-badkamers, asook 'n klein kombuisie en die televisie- en eetkamer.
Hierdie woongedeeltes kan van binne die huis of van buite bereik word. Dit vorm deel van die hoofhuis bo, of anders kan dit individueel afgesluit en uitverhuur word.